b'\n_START_ARTICLE_\nMiniatyrfigur\n_START_PARAGRAPH_\nMiniatyrfigurer, ogs\xc3\xa5 kalt figurer, modeller, skubbedukker, tinnsoldater, lekesoldater, er sm\xc3\xa5 figurer som brukes i miniatyrspill, rollespill, miniatyrmaling, dioramaer og modelljernbane, og som leket\xc3\xb8y og samlerobjekter. De lages vanligvis av forskjellige plaststoffer eller metall. I miniatyrspill brukes figurene til \xc3\xa5 framheve de visuelle sidene ved spillet, og til \xc3\xa5 bestemme posisjon og siktlinjer.  _NEWLINE_Selv om det lages figurer med korrekt nedskalerte proporsjoner, s\xc3\xa5kalte skalamodeller, er det vanligere at hode, hender og f\xc3\xb8tter bl\xc3\xa5ses opp i st\xc3\xb8rre eller mindre grad. Miniatyrfigurer produseres i forskjellige st\xc3\xb8rrelser. Innenfor miniatyrspill er s\xc3\xa5kalt 28 mm det vanligste (Warmachine, Hordes, Warhammer). I prinsippet er det regnet etter \xc3\xb8yenh\xc3\xb8yde for en voksen mann, men i praksis er det et stort spenn i figurenes h\xc3\xb8yde. Ogs\xc3\xa5 20 mm, 15 mm og 6 mm er utbredt. Samlere og malere bruker gjerne skala 1:43 eller st\xc3\xb8rre. Mens samlere, modelljernbanemilj\xc3\xb8er og milit\xc3\xa6re dioramabyggere gjerne benytter skalamodeller, forholder de forskjellige miniatyrst\xc3\xb8rrelsene bare l\xc3\xb8selig til skalaer. 6 mm korresponderer omtrentlig med 1:285 og 1:300, som er henholdsvis en amerikansk milit\xc3\xa6rskala og angivelig en NATO standardskala og passer til den sv\xc3\xa6rt sjeldne jernbaneskalaen ZZ. 28 mm figurer korresponderer l\xc3\xb8selig med skalaene 1:43 (n\xc3\xa6r jernbaneskalaen O) til 1:64.'